KIRJALLINEN KYSYMYS E-0517/03

esittäjä(t): Miet Smet (PPE-DE) komissiolle

(24. helmikuuta 2003)

Aihe: Naisten oikeudet Nigeriassa

Euroopan unionin ja Nigerian yhteistyö perustuu AKTEU-kumppanuuteen. Molemmat osapuolet allekirjoittivat seuraavien kahdenkymmenen vuoden ajaksi AKTEU-yhteistyön puitteet luovan Cotonoun sopimuksen, jonka mukaan molemmat osapuolet noudattavat ihmisoikeuksia ja kunnioittavat miesten ja naisten tasa-arvoisuutta.

Nigeriassa ei kunnioiteta naisten oikeuksia siitä huolimatta, että Nigeria on allekirjoittanut nämä periaatteet. Uutistoimisto AFP:n mukaan Nigeriassa sijaitsevilla alueella naisia kivitetään. Kivityksestä päättävät islamilaiset tuomioistuimet, jotka soveltavat sharian lakia. Uutistoimisto Reuters mainitsee, että Nigeria on yksi valtioista, joissa naisia vielä yleisesti ympärileikataan, erityisesti valtion pohjoisosan islaminuskoisilla alueilla.

Onko EU jo ilmaissut kantansa näihin vakaviin naisten oikeuksien loukkauksiin? Jos se ei ole, aikooko EU ilmaista kantansa näihin loukkauksiin?

Aiotaanko perustaa mekanismi, jolla naisten oikeuksien kunnioittamista Nigeriassa valvotaan ja jolla se tehdään velvoittavaksi? Harkitaanko mahdollisuutta, että EU pidättäytyy yhteistyöstä Nigerian kanssa, mikäli tämä valtio loukkaa jatkuvasti naisten oikeuksia ja yleisesti ihmisoikeuksia? Jos vastaus edellisiin kysymyksiin on kielteinen, aikooko EU tulevaisuudessa harkita näitä mahdollisuuksia?

Jos sekä naisten oikeuksien kunnioittamiseen liittyvästä valvonnasta ja velvoitteista on olemassa säännöt ja jos Nigerian ja EU:n välisestä yhteistyöstä mahdollisesti pidättäydytään, koskeeko tämä kaikkia Cotonoun sopimuksen allekirjoittaneita valtioita?

Poul Nielsonin komission puolesta antama vastaus

(25. maaliskuuta 2003)

Komissio seuraa tarkasti Nigerian ihmisoikeustilannetta ja erityisesti sharian lain soveltamista Nigerian pohjoisosan 12 osavaltiossa. Komissio on esittänyt ruoskintatuomioita tai kivittämällä täytäntöönpantavia kuolemantuomiota aviorikoksen vuoksi saaneiden naisten tapauksiin liittyviä vetoomuksia diplomaattisten kanavien kautta ja suoraan presidentti Obasanjolle. Tällä hetkellä valituksia käsitellään tiettävästi seitsemässä tapauksessa (syytetyt ovat naisia ja miehiä). Komission tiedossa ei ole yhtään tällaista kuolemantuomiota, joka olisi todella pantu täytäntöön.

Komissio kehottaa hallituksia noudattamaan kansainvälisiä ihmisoikeusnormeja ja kunnioittamaan kansalaisten vapauksia harjoittamatta syrjintää. Unioni ilmaisi Yhdistyneiden Kansakuntien ihmisoikeuskomission 57. kokouksessa olevansa huolestunut Pohjois-Nigerian osavaltioissa käyttöönotetun sharian rikoslain mukaisesti annetuista ankarista ruumiillisista rangaistustuomioista. Komissio on jo pitkään vastustanut kuolemantuomiota varauksetta ja esitti Nigerian hallitukselle asiaa koskevan aloitteen 12. helmikuuta 2002. Neuvoston 27. toukokuuta 2002 hyväksymän yhteisen kannan(1) 1 artiklassa todetaan, että unioni pyrkii rohkaisemaan Nigerian omia prosesseja, kuten demokratian ja ihmisoikeuksien kunnioittamisen lujittamista.

Afrikan, Karibian ja Tyynenmeren valtioiden sekä Euroopan unionin välisen Cotonoussa 23. kesäkuuta 2000 allekirjoitetun kumppanuussopimuksen(2) 9 artiklassa määritellään sopimuksen kolme olennaista osaa, joista yksi on ihmisoikeuksien kunnioittaminen, johon sisältyy miesten ja naisten tasa-arvo, demokratian periaatteet ja oikeusvaltion periaate. Nigerian kanssa 16. heinäkuuta 2002 allekirjoitetussa maakohtaisessa strategia-asiakirjassa tuetaan toimia, joilla pyritään lisäämään ihmisoikeuksien kunnioittamista ja parantamaan naisten asemaa Nigeriassa. Toimenpiteet, jotka toteutetaan yhteistyössä Nigerian kansalaisyhteiskunnan kanssa, voivat liittyä oikeusjärjestelmän uudistamiseen ja kampanjoihin, joilla muutetaan haitallisia perinteisiä käytäntöjä, kuten naisten sukupuolielinten silpomista. Nigeria, joka on myös demokratiaa ja ihmisoikeuksia koskevan eurooppalaisen aloitteen kohdevaltio, on lisäksi oikeutettu saamaan tukea hallinnon kehittämiseen ja oikeusjärjestelmän uudistamiseen (mukaan luettuna sharian rikoslakiin liittyvä kysymys).

Komissio toivoo voivansa näillä välineillä vaikuttaa liittohallituksen ja valtionhallituksen näkemykseen ja näiden periaatteiden soveltamiseen. Komissio pystyy edustustonsa kautta seuraamaan yhdessä jäsenvaltioiden kanssa ihmisoikeustilanteen kehittymistä. Jos liittohallitus rikkoo sitoumuksiaan tai kansainvälisiä velvoitteitaan ihmisoikeuksien alalla, Cotonoun sopimukseen sisältyy vuoropuhelusta ja tarvittavista toimenpiteistä muodostuva menettely, jota voidaan soveltaa kaikkiin sopimuksen allekirjoittajavaltioihin.

(1) EYVL L 139, 29.5.2002.

(2) EYVL L 317, 15.12.2000.